題張大丞明園亭
作者：程俱
朝代：宋

paragraphs: 京華真陸海，聲利之所闤。
向來山林士，往往去不還。
濡足未肯已，没身何足歎。
張侯翰林客，金龜著朝班。
生平用一指，談笑起廢殘。
紛紛多盧子，名譽莫敢攀。
五十未云老，幡然歸故山。
歸來謝奔走，治此五畝園。
養樹如養生，斤斧不浪干。
醫花如醫疾，察標見其源。
上有十圍木，蓊然午陰寛。
下有百步荷，紅鮮映清瀾。
爽氣日多佳，西山挂簷端。
安能九衢內，髀肉磨韉鞍。
我今坐奇窮，進退坎井間。
違己恨紆轡，長饑思抱關。
當時彭澤令，四壁唯瓢簞。
折腰未爲辱，徑去曾無難。
而我亦何者，栖栖猶強顔。